ROZHODNUTIE KOMISIE
z 29. novembra 2007,
ktorým sa stanovuje nový termín na predkladanie dokumentácie pre niektoré látky, ktoré sa majú preskúmať v rámci 10-ročného pracovného programu podľa článku 16 ods. 2 smernice 98/8/ES
[oznámené pod číslom K(2007) 5751]
(Text s významom pre EHP)
(2007/794/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Komisie (ES) č. 2032/2003 zo 4. novembra 2003 o druhej fáze 10-ročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych prípravkov na trh a ktorým sa mení a dopĺňa nariadenie (ES) č. 1896/2000 (1), a najmä na jeho článok 8 ods. 4,
keďže:
(1)
Nariadením Komisie (ES) č. 2032/2003 sa stanovuje zoznam aktívnych látok, ktoré sa majú posúdiť na účely ich prípadného zaradenia do prílohy I, IA alebo IB k smernici 98/8/ES.
(2)
V prípade mnohých kombinácií látok a typov výrobkov uvedených v danom zozname všetci účastníci buď odstúpili, alebo spravodajské štáty určené na hodnotenie nedostali dokumentáciu v termínoch uvedených v prílohách V a VIII k nariadeniu (ES) č. 2032/2003.
(3)
Preto na základe článku 8 ods. 3 a 4 a článku 9 ods. 5 nariadenia (ES) č. 2032/2003 Komisia o tejto skutočnosti informovala členské štáty. Tieto informácie boli 14. júna 2006 uverejnené elektronickými prostriedkami.
(4)
Niektoré spoločnosti prejavili v súlade s článkom 8 ods. 4 nariadenia (ES) č. 2032/2003 do troch mesiacov od elektronického uverejnenia danej informácie záujem prevziať úlohu účastníka v prípade niektorých dotknutých látok a typov výrobkov.
(5)
Preto by sa mal stanoviť nový termín na predkladanie dokumentácii pre tieto látky a typy výrobkov.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre biocídne výrobky,
PRIJALA TOTO ROZHODNUTIE:
Článok 1
V prípade látok a typov výrobkov uvedených v prílohe je novým termínom na predkladanie dokumentácií 30. apríl 2008.
Článok 2
Toto rozhodnutie je určené členským štátom.
V Bruseli 29. novembra 2007